Foto: Twitter/Hurriyet

RUSKI ambasador u Turskoj, Andrej Karlov, upucan je u Ankari! Umro je oko pola sata nakon što je upucan, prenosi Reuters pozivajući se na ruske izvore. Još je nekoliko ljudi ozlijeđeno.

Al Jazeera javlja kako ga je nepoznati muškarac pogodio u leđa. I napadač je ubijen.

Turci javljaju kako je ubojica ušao u zgradu u kojoj se održavala izložba kazavši da je policajac.

Prema ruskoj televiziji veleposlanik je bio na izložbi "Rusija u očima Turaka".







CNN i NTV objavile su videosnimku koja prikazuje kako Karlov drži govor kada su odjeknuli pucnjevi. Kamera se potom okrenula i snimila muškarca u odijelu i kravati kako maše pištoljem i izvikuje islamističku frazu "Allahu Akbar" (Bog je velik) i "ne zaboravi Alep".



Zasad su nepoznati motivi napadača koji nije identificiran.

Ubojica je interventni policajac

Tekst se nastavlja ispod oglasa

Iza napada na ruskog veleposlanika, tvrdi se iz turskih sigurnosnih izvora, stoji policijski časnik koji je radio u Ankari, objavio je Reuters.



"Napadač je policajac", objavio je na potom na Twitteru gradonačelnik Ankare Melih Gokcek.



Dnevni list Yeni Safak tvrdi da je napadač, s inicijalima M.M.A., bio pripadnik interventne policije.



Glasnogovornica ruskog ministarstva vanjskih poslova potvrdila je smrt Andreja Karlova koja najbolje pokazuje kako se sirijsku sukob prelio u Tursku.



"Danas u Ankari, kao rezultat napada, ruski veleposlanik u Turskoj Andrej Karlov je pretrpio ozljede od kojih je preminuo", kazala je glasnogovornica. "Ono što se dogodilo smatramo terorističkim činom", dodala je.



Agencija Anadolija je javila da je napadač, koji je na izložbu "Rusija u očima Turaka" došao elegantno i svečano obučen u odijelo i kravatu,, "neutraliziran" odmah nakon napada.

Turska i Rusija "u ratu"



Odnosi između Moskve i Ankare opterećeni su ratom u Siriji jer podržavaju suprotstavljene strane. I dok je Turska tvrdi protivnik Asadovog režima, Rusija mu je dala silnu potporu - rasporedila je kopnene snage i stavila na raspolaganje svoje ratno zrakoplovstvo.



Upravo su zračni napadi ruskog ratnog zrakoplovstva bili ključni za sirijske vladine snage u sukobu s pobunjenicima u Alepu.



Američki State Department koji diplomatskim manevrima s Rusijom pokušava razriješiti izbjegličku krizu u Alepu, osudio je napad na ruskog veleposlanika.



Napad u Ankari uslijedio je dan nakon prosvjeda u Turskoj zbog uloge Rusije u Siriji, iako sada službena Moskva i Ankara surađuju kako bi se provela evakuacija civila iz Alepa.



Napad se dogodio u velikom izložbenom prostoru Cagdas Sanatlar Merkezi u četvrti Cankaya u Ankari gdje je smještena većina stranih veleposlanstava, uključujući i rusko.



Prosvjednici u Turskoj drže Moskvu odgovornom za kršenje ljudskih prava u Alepu.

Uskoro opširnije